નવી દિલ્હી તા. ૧૩ઃ એક રિપોર્ટ મુજબ દેશના ૩૧ રાજ્યોના મુખ્યમંત્રીઓ પૈકી ૧૧ મુખ્યમંત્રીઓ કાનૂનની દૃષ્ટિએ આરોપી છે, કારણ કે તેની સામે ક્રિમિનલ કેસ નોંધાયા છે, જો કે આ કેસો પૂરવાર ન થાય, ત્યાં સુધી તેઓને અપરાધી માની શકાય નહીં. એસોસિએશન ફોર ડેમોક્રેટિક હિફોર્મ્સની નેશનલ ઈલેક્શન વોચ બ્રાન્ચે જાહેર કરેલા એક રિપોર્ટ મુજબ દેશમાં કેન્દ્ર શાસિત પ્રદેશો સહિત હાલમાં ૩૧ રાજ્યોના મુખ્યમંત્રીઓ પૈકી ૧૧ સામે ક્રિમિનલ કેસો નોંધાયા છે, જે ૩પ ટકા થાય છે. સૌથી વધુ રર ક્રિમિનલ કેસો મહારાષ્ટ્રના મુખ્યમંત્રી દેવેન્દ્ર ફડણવીસ સામે થયા છે, તેમાંથી ત્રણ ગંભીર પ્રકારના છે. આ રિપોર્ટ મુજબ બિહારના મુખ્યમંત્રી નીતિશકુમાર, દિલ્હીના અરવિંદ કેજરીવાલ, ઝારખંડના રઘુવરદાસ, ઉત્તરપ્રદેશના યોગી આદિત્યનાથ, તેલંગણાના કે.કે.સી. રાવ, કેરળના પિનરાઈ વિજયન, જમ્મુ-કાશ્મીરના મહેબુબા મુફ્તી, આંધ્ર પ્રદેશના ચંદ્રબાબુ નાયડુ અને પંજાબના કેપ્ટન અમરિન્દરસિંઘના નામો પણ સામેલ છે. ફડણવીસ પછી દ્વિતીય ક્રમે કેરલના મુખ્યમંત્રી છે, જેના પર ૧૧ ક્રિમિનલ કેસો છે, જ્યારે ત્રીજા નંબરે અરવિંદ કેજરીવાલ સામે ૧૦ કેસો નોંધાયા છે, જો કે ગંભીર પ્રકારના કેસોમાં કેજરીવાલ નંબર ૧ છે, કારણ કે તેના પર ગંભીર પ્રકારના ચાર કેસો છે.